Onseker hoe lank vlak 3 nog gaan duur – NDZ | Netwerk24
Onseker hoe lank vlak 3 nog gaan duur – NDZ
Deur Nellie Brand-Jonker 12 Januarie 2021 18:55
Dit is onmoontlik om presies te sê wanneer die aangepaste vlak 3-inperking verby gaan wees, sê dr. Nkosazana Dlamini-Zuma, minister van samewerkende regering en tradisionele sake.
Die verlenging van die aangepaste vlak 3 is dus prakties gesproke onbepaald.
Pres. Cyril Ramaphosa het met die aankondiging van die aangepaste vlak 3-inperking op 28 Desember gesê dit geld tot 15 Januarie wanneer dit hersien sal word op grond van die stand van die pandemie.
Maandagaand het hy gesê dit is nodig om die vlak 3-maatreëls te handhaaf totdat die kruin van die vlaag van nuwe infeksies verby is en die regering seker is die koers waarteen die virus versprei, het genoeg gedaal dat dit veilig is om die regulasies te verslap.
Die enigste aanduiding van 'n datum was toe Dlamini-Zuma gesê het kragtens die Wet op Rampbestuur mag die ramptoestand net vir 'n maand op 'n slag verleng word.
Dit is nou tot 15 Februarie verleng.
"Dit beteken egter nie die syfers gaan op 15 Februarie laag wees nie. Dit gaan afhang van wat die infeksies doen, wat die stand van hospitale is, of hulle onder druk is en hoeveel mense sterf.
"Dit is nie moontlik om te sê teen dié of daardie datum gaan die regulasies weg wees nie."
Dlamini-Zuma sê die syfers styg nou met meer as 20 000 per dag. Toe die land op vlak 1 van die inperkings was, was daar sommige dae minder as 1 000 nuwe infeksies per dag aangemeld.